Euroopan parlamentin päätöslauselma Ukrainasta



Virallinen lehti nro 208 E , 25/08/2005 s. 0054 - 0057



P6_TA(2004)0074 Ukrainan tilanne Euroopan parlamentin päätöslauselma Ukrainasta Euroopan parlamentti, joka - ottaa huomioon aikaisemmat päätöslauselmansa Ukrainasta, - ottaa huomioon erityisesti 28. lokakuuta 2004 hyväksymänsä päätöslauselman Ukrainasta [1], - ottaa huomioon Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksen [2], joka tuli voimaan 1. maaliskuuta 1998, - ottaa huomioon Eurooppa-neuvoston yhteisen Ukrainan-strategian 1999/877/YUTP [3], jonka Eurooppa-neuvosto hyväksyi Helsingissä 11. joulukuuta 1999, - ottaa huomioon EU:n ja Ukrainan välisen parlamentaarisen yhteistyökomitean 16. ja 17. helmikuuta 2004 antaman loppulausuman ja suositukset, - ottaa huomioon komission 12. toukokuuta 2004 antaman tiedonannon Euroopan naapuruuspolitiikasta (KOM(2004)0373), - ottaa huomioon Haagissa 8. heinäkuuta 2004 pidetyn Ukrainan ja EU:n huippukokouksen yhteisen julkilausuman, - ottaa huomioon Ukrainan presidentinvaalien molempia kierroksia seuranneiden kansainvälisten tarkkailijoiden lausunnot sekä alustavat tulokset ja johtopäätökset, - ottaa huomioon puheenjohtajavaltio Alankomaiden lausunnon Ukrainan presidentinvaalien toisesta kierroksesta, - ottaa huomioon Euroopan unionin yhteisen ulko- ja turvallisuuspolitiikan korkean edustajan Javier Solanan Euroopan parlamentin ulkoasiainvaliokunnassa hiljattain pitämän puheen Ukrainasta, - ottaa huomioon keskusvaalilautakunnan lausunnon Ukrainan presidentinvaalien lopullisista tuloksista, - ottaa huomioon Ukrainan korkeimman oikeuden aloittaman menettelyn presidentinvaalien toisen kierroksen lainvoimaisuudesta, - ottaa huomioon Ukrainan parlamentin 27. marraskuuta 2004 pidetyssä erityisistunnossa hyväksytyn päätöslauselman presidentinvaalien toisesta kierroksesta ja sitä seuranneesta poliittisesta kriisistä, - ottaa huomioon työjärjestyksen 103 artiklan 4 kohdan, A. ottaa huomioon, että EU:n naapuruuspolitiikassa tunnustetaan Ukrainan EU-pyrkimykset sekä Ukrainan merkitys maana, jolla on syvät historialliset, kulttuurilliset ja taloudelliset siteet EU:n jäsenvaltioihin, sekä katsoo, että todellista ja tasapainoista kumppanuutta voidaan kehittää ainoastaan yhteisten arvojen pohjalta erityisesti demokratian, oikeusvaltion sekä ihmis- ja kansalaisoikeuksien kunnioittamisen alalla, B. ottaa huomioon, että Ukrainan yhteiskunta osoitti poliittista kypsyyttä ja uskollisuutta eurooppalaisille arvoille, C. katsoo, että Ukrainan presidentinvaalien järjestämisolosuhteita pidettiin etukäteen tärkeänä kokeena, jolla mitattiin Ukrainan demokratian kehitystä ja viranomaisten sitoutumista näihin yhteisiin arvoihin, D. ottaa huomioon kansainvälisten tarkkailijoiden johtopäätökset Ukrainan presidentinvaalien toisen kierroksen lukuisista sääntöjenvastaisuuksista ja siitä, että se ei ollut demokraattisia vaaleja koskevien kansainvälisten standardien mukainen, E. ottaa huomioon, että on esitetty vakavia syytöksiä hyvin suuresta vaalivilpistä äänten laskennassa nykyisen pääministerin Viktor Janukovitšin hyväksi ja että monet seikat viittaavat siihen, että nämä syytökset ovat perusteltuja, F. ottaa huomioon, että keskusvaalilautakunta on kieltäytynyt käsittelemästä näitä vilppisyytöksiä ja julistanut Janukovitšin vaalien voittajaksi, G. ottaa huomioon, että Ukrainan korkein oikeus on pidättynyt julkaisemasta keskusvaalilautakunnan tekemää päätöstä ja tarkastelee tällä hetkellä presidentinvaalien laillisuutta, H. ottaa huomioon, että Ukrainan parlamentti, monet valtioiden hallitusten ja kansainvälisten järjestöjen edustajat, mukaan lukien EU:n puheenjohtajavaltio ja Yhdysvaltain hallitus, sekä monet johtavat kansalliset ja kansainväliset poliitikot ovat pyytäneet, että vaalien toinen kierros mitätöidään ja uusi vaalikierros järjestetään pikimmiten, I. ottaa huomioon, että Venäjän federaatio ja erityisesti sen presidentti ovat pyrkineet voimakkaasti vaikuttamaan Ukrainan presidentinvaalien lopputulokseen ja varmistamaan ehdokas Janukovitšin vaalivoiton, J. ottaa huomioon, että sadattuhannet Ukrainan kansalaiset ovat yli viikon ajan osoittaneet päättäväisesti mieltään kaduilla vaalien manipulointia vastaan, K. katsoo, että vaalien aiheuttama tilanne on johtanut Ukrainan vakavaan poliittiseen kriisiin, joka uhkaa jopa rikkoa maan yhtenäisyyden, L. panee merkille, että Euroopan unioni ja sen jäsenvaltiot ovat toimineet nopeasti lähettämällä maahan sovittelijoita, jotka ovat estäneet kriisin syvenemisen tuomalla molemmat ehdokkaat neuvottelupöytään purkamaan jännitteitä; 1. ilmaisee solidaarisuutensa Ukrainan kansalle, jonka oikeus valita vapailla vaaleilla maan presidentti on tunnustettava ja toteutettava käytännössä eikä sitä saa tukahduttaa; 2. tuomitsee jyrkästi Ukrainan presidentinvaalien toisella kierroksella valinneet olosuhteet, sekä vaaleja edeltäneen kampanjoinnin loppuvaiheen että ääntenlaskennan sääntöjenvastaisuuksien ja ilmeisen vaalivilpin vuoksi; 3. torjuu Sergei Kivalovin puheenjohtajuudella toimineen keskusvaalilautakunnan päätöksen julistaa Janukovitš presidentinvaalien voittajaksi, sillä se ei ole täysin tutkinut vaalien ja vaaliprosessin laillisuutta eikä siten ole ottanut Ukrainan kansan toiveita lainkaan huomioon; 4. pyytää Ukrainan viranomaisia mitätöimään presidentinvaalien toisen kierroksen ja järjestämään sen uudelleen ennen kuluvan vuoden loppua kansainvälisten tarkkailijoiden valvonnan alaisuudessa sekä varmistamaan avoimen ja uskottavan vaaliprosessin kansainvälisten demokraattisten standardien mukaisesti vaalikampanjoinnin, itse äänestyksen ja ääntenlaskennan aikana sekä perusteellisesti parantamaan vaalikampanjan olosuhteita; 5. kehottaa hallitusta pidättäytymään tiedotusvälineiden, erityisesti julkisten tiedotusvälineiden painostamisesta, niin että ukrainalaiset saavat objektiivista ja puolueetonta tietoa ehdokkaista ja maassa vallitsevasta poliittisesta tilanteesta; 6. antaa täyden tukensa EU:n yhteisen ulko- ja turvallisuuspolitiikan korkealle edustajalle Javier Solanalle, Liettuan ja Puolan presidenteille sekä Venäjän duuman puhemiehelle Ukrainan kriisin ratkaisemiseksi poliittisin ja rauhanomaisin keinoin sekä kehottaa Ukrainan eri osapuolia pyrkimään yhteisesti tällaiseen poliittiseen ratkaisuun; 7. kehottaa neuvostoa ja komissiota tekemään Ukrainan hallitukselle selväksi, että väkivallan käyttöä rauhanomaisia ja demokraattisia protesteja vastaan ei missään tapauksessa voida hyväksyä ja että jos tätä ei noudateta, kumppanuus- ja yhteistyösopimuksen täytäntöönpano keskeytetään välittömästi ja maalle määrätään sanktioita; 8. kehottaa kaikkia mielenosoittajia sallimaan Ukrainan valtion elinten normaalin toiminnan sekä pidättäytymään niiden päärakennusten sulkemisesta katusuluilla; 9. suhtautuu kielteisesti kaikkiin separatistisiin ja Ukrainan jakamista koskeviin uhkauksiin ja ilmoittaa kunnioittavansa Ukrainan alueellista koskemattomuutta; 10. torjuu erityisesti Venäjän presidentin esittämät väitteet, joiden mukaan Euroopan unioni ja kansainvälinen yhteisö kannustaisivat väkivaltaan, kun ne ilmaisevat tukensa Ukrainan kansan oikeudelle harjoittaa demokraattisia oikeuksiaan; korostaa samalla, että Venäjällä on suuri vastuu Ukrainan tilanteesta; 11. uskoo, että suhteet Ukrainaan riippuvat demokraattisesta ratkaisusta, ja takaa jatkuvan tukensa, apunsa ja sitoutumuksensa Ukrainan kansan pyrkimyksille kohti vapaata ja avointa demokraattista järjestelmää, vauraan markkinatalouden luomista ja maan pääsyä sille kuuluvalle paikalle demokraattisten kansakuntien muodostamassa yhteisössä; 12. kehottaa komissiota, neuvostoa ja jäsenvaltioita kiirehtimään Ukrainaa koskevan toimintasuunnitelman hyväksymistä, sitoutumaan tämän suunnitelman nopeaan täytäntöönpanoon ja sisällyttämään siihen uusia toimenpiteitä, jotka tähtäävät kansalaisyhteiskunnan aseman vahvistamiseen, odoteltaessa sitä, että nykyisessä tilanteessa saavutaan tyydyttävä tulos; 13. kehottaa puhemiestä välittämään tämän päätöslauselman komissiolle, neuvostolle, Ukrainan hallitukselle ja parlamentille, Naton ja Etyjin parlamentaarisille yleiskokouksille, Euroopan neuvostolle sekä Venäjän federaation hallitukselle ja parlamentille. [1] Hyväksytyt tekstit, P6_TA(2004)0046. [2] EYVL L 49, 19.2.1998, s. 3. [3] EYVL L 331, 23.12.1999, s. 1, yhteinen strategia sellaisena kuin se on muutettuna Eurooppa-neuvoston 12. joulukuuta 2003 hyväksymällä yhteisellä strategialla 2003/897/YUTP (EUVL L 333, 20.12.2003, s. 96). --------------------------------------------------